## Nacionalni plan traganja i spašavanja ljudskih života na moru

### NN 164/1998 (28.12.1998.), Nacionalni plan traganja i spašavanja ljudskih života na moru

# VLADA REPUBLIKE HRVATSKE

Na temelju članka 13. stavka 2. Zakona o lučkim kapetanijama ("Narodne
novine", broj 124/97), Vlada Republike Hrvatske je na sjednici održanoj
18. prosinca 1998. godine donijela

## **NACIONALNI PLAN**

### **TRAGANJA I SPAŠAVANJA LJUDSKIH ŽIVOTA NA MORU**

1. OPĆE ODREDBE

1.1 Ovim Planom se utvrđuju načela ustroja i djelovanja, ovlasti i dužnosti,
mjere i djelatni postupci službenih osoba te način korištenja sredstava
tijekom pripravnosti odnosno tijekom traganja i spašavanja na moru u nadležnosti
Republike Hrvatske.

1.2 Ovim planom ispunjava se obveza Republike Hrvatske glede uspostavljanja
nacionalne službe traganja i spašavanja na moru, utvrđena Zakonom o potvrđivanju
Međunarodne konvencije o traganju i spašavanju na moru, 1978 ("Narodne
novine - Međunarodni ugovori", broj 1/14/96).

1.3 U smislu ovog Plana:

**- ministarstvo** označava ministarstvo nadležno za pomorstvo (u
daljnjem tekstu "ministarstvo"),

**- služba traganja i spašavanja** označava službu uspostavljenu
unutar ministarstva odgovornu za uspostavljenje i provedbu traganja i spašavanja
na moru,

**- područje nadležnosti** (SRR) označava morsko područje koje obuhvaća
unutarnje morske vode i teritorijalno more Republike Hrvatske, te prostor
otvorenog mora između teritorijalnog mora i crte utvrđene međudržavnim
sporazumima između Republike Hrvatske i susjednih država, kako je prijavljeno
Međunarodnoj pomorskoj organizaciji,

**- Nacionalna središnjica za usklađivanje traganja i spašavanja na
moru** (RCC) označava tijelo odgovorno za provedbu uspješne organizacije
službe traganja i spašavanja te za usklađeno vođenje operacije traganja
i spašavanja unutar područja nadležnosti,

**- pod-središnjica traganja i spašavanja na moru** (RSC) označava
jedinicu podređenu središnjici za **usklađivanje traganja i spašavanja**i uspostavljenu radi podrške središnjici na dijelu područja nadležnosti,

- **obalna promatračka jedinica** (CWU) označava pokretnu ili nepokretnu
kopnenu jedinicu namijenjenu obavljanju nadzora nad sigurnošću brodova
u obalnom području,

- **spasilačka jedinica** (SRU) označava pomorsku, zrakoplovnu ili
kopnenu jedinicu s osposobljenim osobljem te opremljena opremom prikladnom
za brzo provođenje operacije traganja i spašavanja,

**- područje traganja** (SA) označava područje dio područja nadležnosti
u kojem se obavljaju djelatnosti traganja i spašavanja u slučaju opasnosti
po ljude,

**- uskladitelj traganja** (MC) označava odgovornu osobu nacionalne
središnjice za usklađivanje traganja i spašavanja ili nadležne podsredišnjice
traganja i spašavanja na moru zaduženu za usklađivanje traganja i spašavanja
odnosno provedbu plana traganja i spašavanja,

**- zapovjednik mjesta nezgode** (OSC) označava zapovjednika pomorske
spasilačke jedinice odgovornog uskladitelju traganja, sa zadaćom usklađivanja
djelatnosti pri traganju i spašavanju unutar utvrđenog područja traganja,

**- uskladitelj površinskog traganja** označava zapovjednika broda,
osim spasilačke jedinice, sa zadaćom usklađivanja djelatnosti pri traganju
i spašavanju unutar utvrđenog područja traganja.

2. USTROJ SLUŽBE TRAGANJA I SPAŠAVANJA

2.1 Služba traganja i spašavanja (Prilog 1.) sastoji se od:

- stožera službe traganja i spašavanja,

- Nacionalne središnjice za usklađivanje traganja i spašavanja,

- pod-središnjica traganja i spašavanja na moru,

- obalnih promatračkih jedinica i

- jedinica traganja i spašavanja.

2.2 U svom radu službenici u službi traganja i spašavanja dužni su:

- poštivati odredbe ovog Plana i

- poštivati upute sadržane u Službenom priručniku službe traganja i
spašavanja.

3. STOŽER SLUŽBE TRAGANJA I SPAŠAVANJA

3.1 Stožer službe traganja i spašavanja sastoji se od zapovjednika stožera,
zamjenika zapovjednika i pet članova.

3.2 Zapovjednik stožera je ravnatelj Uprave za pomorstvo.

3.3 Zamjenik zapovjednika stožera je djelatnik ministarstva kojeg imenuje
ministar na prijedlog ravnatelja uprave za pomorstvo.

3.4 Jednog člana stožera imenuje ministar obrane. Član stožera kojeg
imenuje ministar obrane zadužen je po funkciji za usklađivanje rada službe
traganja i spašavanja i državnih službi u nadležnosti ministarstva obrane.

3.5 Jednog člana stožera imenuje ministar unutarnjih poslova. Član stožera
kojeg imenuje ministar unutarnjih poslova zadužen je po funkciji za usklađivanje
rada službe traganja i spašavanja i državnih službi u nadležnosti ministarstva
unutarnjih poslova.

3.6 Preostala tri člana stožera imenuje ministar nadležan za pomorstvo
na prijedlog ravnatelja Uprave za pomorstvo. Ovi članovi stožera mogu biti
djelatnici ministarstva, djelatnici drugih ministarstava ili državnih ustanova
čiji djelatnici sudjeluju ili mogu sudjelovati u operacijama traganja i
spašavanja ili istaknuti domaći stručnjaci s područja sigurnosti plovidbe.

3.7 Zadaci stožera su:

- praćenje primjene, unapređivanje i predlaganje izmjena i dopuna Nacionalnog
plana traganja i spašavanja ljudskih života na moru,

- praćenje i unapređivanje rada djelatnika službe traganja i spašavanja,

- donošenje financijskog plana za redoviti rad službe traganja i spašavanja,

- dostavljanje izvješća Međunarodnoj pomorskoj organizaciji glede službe
traganja i spašavanja,

- predlaganje i praćenje primjene sporazuma o suradnji glede traganja
i spašavanja s drugim državama,

- sklapanje ugovora o suradnji s vlasnicima sredstava koja povremeno
ili redovito sudjeluju u operacijama traganja i spašavanja koje usklađuje
služba traganja i spašavanja,

- izvješćivanje javnosti u slučaju nezgoda s katastrofalnim posljedicama,

- uspostavljanje programa dopunske izobrazbe za djelatnike službe traganja
i spašavanja.

3.8 Stožer je posebice dužan uskladiti zajedničko djelovanje i suradnju
pri traganju i spašavanju s drugim ministarstvima i državnim službama u
cilju učinkovitog korištenja ljudstva i sredstava kojima raspolažu pojedina
ministarstva i državne službe. U tom cilju stožer je dužan posebice voditi
brigu o ukupnoj učinkovitosti traganja i spašavanja i ograničavanju ukupnih
troškova traganja i spašavanja koji se podnose iz državnog proračuna, koliko
je to prikladno i opravdano.

3.9 Stožer se sastaje najmanje jedanput godišnje.

3.10 Stožer je dužan do 1. ožujka tekuće godine podnijeti izvješće o
radu službe traganja i spašavanja u prethodnoj godini nadležnom ministru.

4. NACIONALNA SREDIŠNJICA ZA USKLAĐIVANJE TRAGANJA I SPAŠAVANJA
NA MORU

4.1 Nacionalna središnjica za usklađivanje traganja i spašavanja na
moru uspostavlja se radi usklađenog vođenja operacija traganja i spašavanja.

4.2 Radom Nacionalne središnjice za usklađivanje traganja i spašavanja
rukovodi Lučki kapetan lučke kapetanije Rijeka, a operativno usklađivanje
njenog rada obavlja voditelj Nacionalne središnjice za usklađivanje traganja
i spašavanja na moru (Prilog 2.).

4.3 Voditelj Nacionalne središnjice za usklađivanje traganja i spašavanja
dužan je temeljem mišljenja i prijedloga lučkih kapetana izraditi i unapređivati
Službeni priručnik službe traganja i spašavanja.

4.4 Službeni priručnik održava se i unapređuje sukladno načinu održavanja
i nadzora pojedinih akata propisanom u Službenom priručniku.

4.5 Službeni priručnik službe traganja i spašavanja je skup pisanih
i odobrenih uputa kojima se propisuje način rada i postupanje službe traganja
i spašavanja i mora sadržavati najmanje:

- osnovne djelatne postupke službenika službe traganja i spašavanja,

- komunikacijske postupke s brodicama, brodovima i/ili zrakoplovima
u nevolji,

- komunikacijske postupke sa spasilačkim jedinicama i drugim brodicama,
brodovima i/ili zrakoplovima koji sudjeluju u traganju i spašavanju,

- komunikacijske postupke s drugim organizacijskim jedinicama službe
traganja i spašavanja,

- popis odgovornih osoba i način stupanja u vezu s drugim ministarstvima
odnosno drugim državnim službama koje na bilo koji način mogu biti uključene
u traganje i spašavanje,

- popis spasilačkih jedinica,

- popis drugih jedinica koje temeljem ugovora mogu sudjelovati u traganju
i spašavanju i načine njihovog pozivanja,

- popis ovlaštenih posjednika Službenog priručnika službe traganja i
spašavanja,

- način i obrasce izvješćivanja.

4.6 Nacionalna središnjica za usklađivanje traganja i spašavanja na
moru dostavlja Službeni priručnik i njegove izmjene i dopune:

- stožeru službe traganja i spašavanja (ravnatelju uprave za pomorstvo),

- pod-središnjicama spašavanja (lučkom kapetanu),

- izabranim obalnim promatračkim jedinicama (kapetanu ispostave),

- Ministarstvu obrane (članu stožera ili osobi koju on imenuje),

- Ministarstvu unutarnjih poslova (članu stožera ili osobi koju on imenuje)

- Državnom hidrografskom institutu (ravnatelju ili osobi koju on imenuje),

- Plovput, d.o.o. Split (rukovoditeljima obalnih radio postaja),

- zrakoplovnoj središnjici traganja i spašavanja (ravnatelju).

4.7 Nacionalna središnjica za usklađivanje traganja i spašavanja dužna
je održavati 24-satnu službu bdijenja.

4.8 Voditelj Nacionalne središnjice za usklađivanje traganja i spašavanja
na moru dužan je, između dežurnih službenika, imenovati voditelja službe
bdijenja. Voditelj službe bdijenja za svoj rad i rad službe odgovara voditelju
Nacionalne središnjice, a voditelj Nacionalne središnjice lučkom kapetanu
Lučke kapetanije Rijeka.

4.9 Zadaće Nacionalne središnjice za usklađivanje traganja i spašavanja
na moru jesu:

- usklađivati operacije traganja i spašavanja u području nadležnosti
službe traganja i spašavanja Republike Hrvatske izvan unutarnjih morskih
voda i teritorijalnog mora Republike Hrvatske,

- izravno usklađivati operacije traganja i spašavanja s nacionalnim
središnjicama za usklađivanje traganja i spašavanja drugih država,

- pozivati u pomoć spasilačke jedinice drugih država,

- dopustiti ulazak spasilačkih jedinica drugih država u teritorijalno
more i unutarnje morske vode Republike Hrvatske za potrebe spašavanja nakon
pribavljenog odobrenja takvog postupka od odgovorne osobe Ministarstva
unutarnjih poslova Republike Hrvatske,

- odobriti (na temelju zahtjeva nacionalne središnjice za usklađivanje
traganja i spašavanja druge države i nakon pribavljenog odobrenja takvog
postupka od odgovorne osobe Ministarstva unutarnjih poslova Republike Hrvatske)
odlazak spasilačkih jedinica službe traganja i spašavanja Republike Hrvatske
u pomoć jedinicama druge države,

- izvješćivati druga ministarstva i državne službe i zatražiti pomoć
spasilačkih jedinica i drugih službi u nadležnosti tih ministarstava i
državnih službi,

- pozivati u pomoć jedinice u privatnom vlasništvu s čijim vlasnicima
su sklopljeni odgovarajući ugovori,

- surađivati i pomagati zrakoplovnoj središnjici za usklađivanje traganja
i spašavanja i drugim državnim službama,

- pripremati i provoditi izobrazbu i uvježbavanje traganja i spašavanja,
samostalno, u suradnji s pod-središnjicama te u suradnji s nacionalnim
središnjicama za usklađivanje traganja i spašavanja drugih država,

- voditi službu izvješćivanja s brodova (*Ship Reporting System).*

- upućivati izvješća i upozorenja brodovima u plovidbi sukladno međunarodno
prihvaćenim načelima i uputama,

- izvješćivati javnost o pojedinostima vezanim za pojedine operacije,
osim ako tu dužnost ne preuzme stožer službe traganja i spašavanja,

- pružiti stručnu pomoć drugim službama i djelatnostima čiji rad izravno
utječe na stupanj sigurnosti plovidbe te ako to ni na koji način ne ometa
ostale zadaće nacionalne središnjice za usklađivanje traganja i spašavanja.

4.10 Voditelj Nacionalne središnjice za usklađivanje traganja i spašavanja
na moru ili voditelj dežurne službe osobno nadziru usklađivanje operacija
traganja i spašavanja:

- koje se odvijaju u području nadležnosti Republike Hrvatske i u kojima
sudjeluju spasilačke jedinice drugih država,

- koje se odvijaju izvan područja nadležnosti Republike Hrvatske i u
kojima sudjeluju spasilačke jedinice Republike Hrvatske.

4.11 Voditelj nacionalne središnjice i rukovoditelj dežurne službe ovlašteni
su:

- dopustiti prelazak državne granice spasilačkim jedinicama druge države
za potrebe traganja i spašavanja nakon pribavljenog odobrenja takvog postupka
od odgovorne osobe Ministarstva unutarnjih poslova Republike Hrvatske,

- pozvati u pomoć spasilačke jedinice drugih država u operacijama koje
usklađuje Nacionalna središnjica za usklađivanje traganja i spašavanja
ili pod-središnjica traganja i spašavanja na moru,

- odobriti upućivanje spasilačkih jedinica Republike Hrvatske u pomoć
operacijama koje usklađuje Nacionalna središnjica druge države nakon pribavljenog
odobrenja takvog postupka od odgovorne osobe Ministarstva unutarnjih poslova
Republike Hrvatske.

5. POD-SREDIŠNJICA TRAGANJA I SPAŠAVANJA NA MORU

5.1 Pod-središnjica traganja i spašavanja na moru uspostavlja se pri
svim lučkim kapetanijama. (Prilog 3).

5.2 Radom pod-središnjice traganja i spašavanja na moru rukovodi lučki
kapetan pojedine kapetanije.

5.3 Lučki kapetan kapetanije u kojoj je smještena pod-središnjica traganja
i spašavanja na moru dužan je slijediti odredbe ovog Plana i upute utvrđene
Službenim priručnikom službe traganja i spašavanja.

5.4 Lučki kapetan pod-središnjice traganja i spašavanja na moru dužan
je održavati ispravnim pripadajući primjerak Službenog priručnika.

5.5. Zadaće pod-središnjice traganja i spašavanja na moru jesu:

- provoditi zadaće koje u okviru djelatnosti traganja i spašavanja utvrđuje
Nacionalna središnjica traganja i spašavanja,

- usklađivati operacije traganja i spašavanja na svom pod-području nadležnosti,

- izvješćivati nacionalnu središnjicu za usklađivanje traganja i spašavanja
o poduzetim djelatnostima, sukladno uputama utvrđenim u Službenom priručniku,

- izvješćivati druga ministarstva i državne službe i zatražiti pomoć
spasilačkih jedinica i drugih službi u nadležnosti tih ministarstava i
državnih službi, sukladno uputama utvrđenim u Službenom priručniku,

- pozivati u pomoć jedinice u privatnom vlasništvu smještene u njihovu
pod-području nadležnosti s čijim vlasnicima su sklopljeni odgovarajući
ugovori,

- surađivati i pomagati zrakoplovnoj središnjici za usklađivanje traganja
i spašavanja i drugim državnim službama kada one to zatraže,

- provoditi izobrazbu i uvježbavanje traganja i spašavanja, samostalno
te u suradnji s nacionalnom središnjicom za usklađivanje traganja i spašavanja,

- pružiti stručnu pomoć drugim službama i djelatnostima čiji rad izravno
utječe na stupanj sigurnosti plovidbe ako to ni na koji način ne ometa
ostale zadaće nacionalne središnjice za usklađivanje traganja i spašavanja,

- izvijestiti nacionalnu središnjicu za usklađivanje traganja i spašavanja
o stanju, mogućnostima i ograničenjima odnosno vremenima pripravnosti svih
jedinica traganja i spašavanja čiji je djelatni smještaj na području njegove
nadležnosti.

5.6 Lučki kapetan dužan je osobno rukovoditi traganjem i spašavanjem
koje usklađuje pod-središnjica traganja i spašavanja na moru kojoj je na
čelu.

5.7 U slučaju dužeg trajanja operacije traganja i spašavanja, u slučaju
spriječenosti lučkog kapetana ili zbog drugih opravdanih razloga, operaciju
traganja i spašavanja može usklađivati i voditelj odjela za upravljanje
i nadzor pomorskog prometa odnosno poslova traganja i spašavanja na moru
ili druga osoba koju izričito imenuje lučki kapetan.

6. OBALNE PROMATRAČKE JEDINICE

6.1 Obalne promatračke jedinice jesu sve ispostave svih lučkih kapetanija.

6.2 Obalnim promatračkim jedinicama, u pogledu prikupljanja podataka
o ljudima u opasnosti na moru, smatraju se i čuvani svjetionici i postaje
obalnog motrenja HRM.

6.3. Kapetan ispostave dužan je osobno sudjelovati i/ili nadzirati traganje
i spašavanje u kojem sudjeluju ljudi ili jedinice ispostave kojoj je na
čelu. Iznimno, radom ispostave kapetanije glede traganja i spašavanja može
rukovoditi i druga osoba koju kapetan ispostave izričito imenuje, ako posjeduje
odgovarajuću naobrazbu odnosno izobrazbu.

6.4. Kapetan ispostave dužan je slijediti odredbe ovog Plana i Službenog
priručnika službe traganja i spašavanja ako mu je službeno dostavljen.
U tom slučaju dužan je održavati ispravnim pripadajući primjerak Službenog
priručnika.

6.5. Zadaće ispostave kapetanije glede traganja i spašavanja jesu:

- sudjelovati u operacijama traganja i spašavanja po nalogu nacionalne
središnjice za usklađivanje traganja i spašavanja ili nadležne pod-središnjice
traganja i spašavanja na moru;

- usklađivati pojedine operacije traganja i spašavanja ako su za to
ovlaštene od nacionalne središnjice za usklađivanje traganja i spašavanja
ili nadležne pod-središnjice.

- tijekom operacije traganja i spašavanja postupati sukladno uputama
prispjelim iz nacionalne središnjice za usklađivanje traganja i spašavanja
ili nadležne pod-središnjice,

- izvješćivati nadležnu pod-središnjicu spašavanja o svim događajima
važnim ili koji mogu biti važni za traganje i spašavanje na moru.

7. JEDINICE TRAGANJA I SPAŠAVANJA

7.1 Jedinice traganja i spašavanja mogu biti pomorske, zrakoplovne i
kopnene.

7.2 Pomorske jedinice jesu jedinice pod nadzorom ministarstava koje
imaju:

- osposobljenu posadu na čelu sa zapovjednikom,

- prikladnu stalnu ili pokretnu komunikacijsku vezu s nacionalnom središnjicom
za usaglašavanje spašavanja ili nadležnom pod-središnjicom,

- drugu potrebnu opremu za traganje i spašavanje.

7.3 Pomorskim jedinicama smatraju se i plovne jedinice koje ispunjavaju
uvjete iz prethodnog stavka i to:

- jedinice pod nadzorom drugog ministarstva ili državne službe ako se,
sukladno postupku utvrđenom u Službenom priručniku, stave na raspolaganje
nacionalnoj središnjici za usaglašavanje spašavanja ili nadležnoj pod-središnjici,

- jedinice u vlasništvu udruženja građana ili privatnih vlasnika ako
postoji ugovor o načinu pozivanja i korištenja takvih plovila između ministarstva
nadležnog za pomorstvo i vlasnika plovila, i ako se sukladno tim uvjetima,
stave na raspolaganje nacionalnoj središnjici za usaglašavanje spašavanja
ili nadležnoj pod-središnjici.

7.4 Pomorske jedinice koje se takvima smatraju samo dok traje operacija
traganja i spašavanja i nisu pod nadzorom nadležnog ministarstva, drugih
ministarstava ili državnih službi ne mogu obavljati zadaće zapovjednika
mjesta nezgode.

7.5 Za rad i sigurnost broda ili brodice, članova posade i drugih ljudi
na pomorskoj jedinici traganja i spašavanja odgovoran je zapovjednik pomorske
jedinice.

7.6 Zapovjednik pomorske jedinice dužan je:

- osobno zapovijedati pomorskom jedinicom traganja i spašavanja; iznimno,
zapovjedništvo nad pomorskom jedinicom u izvanrednim okolnostima može preuzeti
i zamjenik zapovjednika;

- obavljati zadaće zapovjednika mjesta nezgode, ako je kao takav određen
od nacionalne središnjice za usaglašavanje spašavanja ili pod-središnjice
traganja i spašavanja na moru,

- postupati na način kojim neće ugroziti sigurnost broda ili brodice,
članova posade, spašenih osoba ili drugih osoba te neće izazvati opasnost
od onečišćenja morskog okoliša,

- izvješćivati o stanju i tijeku traganja i/ili spašavanja u kojem sudjeluje,

- brinuti i održavati ispravnost i pripravnost pomorske jedinice,

- izvijestiti lučkog kapetana nadležne lučke kapetanije o stanju pomorske
jedinice, njezinim mogućnostima i ograničenjima te o vremenu pripravnosti.

7.7 Zrakoplovna jedinica jest letjelica u vlasništvu ministarstva nadležnog
za pomorstvo, drugih ministarstava, državne službe, udruženja građana ili
privatnih vlasnika ako posjeduje osposobljenu posadu i stalnu ili pokretnu
komunikacijsku vezu s nacionalnom središnjicom za usaglašavanje spašavanja
ili nadležnom pod-središnjicom, te ako svoje djelovanje obavlja u suradnji
i pod vođenjem nacionalne središnjice za usaglašavanje spašavanja ili nadležnom
pod-središnjom.

7.8 Za rad i sigurnost zrakoplovne jedinice tijekom traganja i spašavanja
odgovoran je zapovjednik zrakoplovne jedinice.

7.9 Zapovjednik zrakoplovne jedinice dužan je:

- osobno zapovijedati pomorskom jedinicom traganja i spašavanja,

- postupati na način kojim neće ugroziti sigurnost zrakoplova ili drugih
osoba,

- izvješćivati o stanju i tijeku traganja i/ili spašavanja u kojem sudjeluje,

- izvijestiti odgovornu osobu nacionalne središnjice za usklađivanje
traganja i spašavanja ili pod-središnjice traganja i spašavanja na moru
o stanju zrakoplova, mogućnostima, ograničenjima te o vremenu pripravnosti.

7.10 Ako zrakoplovna jedinica nije pod izravnim nadzorom ministarstva
odnosno nema kao člana posade osobu uvježbanu za obavljanje poslova pomorskog
traganja i spašavanja Nacionalna središnjica za usklađivanje traganja i
spašavanja ili nadležna pod-središnjica dužna je osigurati, koliko to prilike
i hitrost pojedinog slučaja nalažu, da barem jedan od članova posade zrakoplova
bude osposobljen djelatnik nacionalne središnjice za usklađivanje traganja
i spašavanja ili nadležne pod-središnjice.

7.11 Kopnena jedinica jest svako vozilo s prikladnom komunikacijskom
vezom s nacionalnom središnjicom za usaglašavanje spašavanja ili nadležnom
pod-središnjicom koja svoje djelovanje obavlja pod rukovodstvom djelatnika
ministarstva te u suradnji i pod vođenjem nacionalne središnjice za usaglašavanje
spašavanja ili nadležnom pod-središnjicom.

7.12 Kopnenom jedinicom smatra se i skupina ljudi koji obavljaju traganje
i spašavanje ako su predvođeni ili djeluju sukladno uputama djelatnika
ministarstva, ako raspolažu prikladnom komunikacijskom vezom, te ako djeluju
u suradnji i pod vođenjem nacionalne središnjice za usaglašavanje spašavanja
ili nadležnom pod-središnjicom.

7.13 Dužnost odgovorne osobe kopnene jedinice jesu:

- rukovoditi pomorskim spašavanjem koje se obavlja s kopna na način
kojim se ne ugrožava sigurnost posade kopnene jedinice, spašenih i drugih
osoba;

- izvješćivati nacionalnu središnjicu za usklađivanje traganja i spašavanja
ili nadležnu pod-središnjicu;

- voditi brigu o spašenim osobama do njihovog konačnog zbrinjavanja.

7.14 U traganju i spašavanju mogu, kao samostalne spasilačke jedinice
ili kao osoblje pojedinih spasilačkih jedinica, sudjelovati i pripadnici
dobrovoljačkih jedinica. Takve jedinice smiju sudjelovati u traganju i
spašavanju samo pod nadzorom i vođenjem nacionalne središnjice za usklađivanje
traganja odnosno nadležne pod-središnjice te ako su prikladno opremljene
i obrazovane odnosno uvježbane. Nacionalna središnjica dužna je voditi
popis takvih dobrovoljnih jedinica koji mora sadržavati najmanje sjedište,
područje djelovanja, razinu opremljenosti, ime i prezime odgovorne osobe
te način njihovog uključivanja u traganje i spašavanje.

8. POSTUPCI U SLUČAJU NEZGODE NA MORU

8.1 Nacionalna središnjica za usklađivanje traganja i spašavanja na
moru i pod-središnjice traganja i spašavanja na moru dužne su započeti
operaciju traganja i spašavanja bez odlaganja:

- neposredno nakon prispijeća izvješća o postojanju opasnosti za ljude
na moru,

- neposredno nakon prispijeća izvješća ili obavijesti na temelju kojih
je razvidna vjerojatnost da su ljudi na moru u opasnosti.

- nakon stanovitog vremena od posljednjeg primljenog izvješća o stanju
i položaju ljudi na moru.

8.2 Nacionalna središnjica za usklađivanje traganja i spašavanja na
moru i pod-središnjice traganja i spašavanja na moru dužne su usuglašavati
operacije traganja i spašavanja, a jedinice traganja i spašavanja provoditi
na način:

- kojim se ni na koji način ne ugrožava sigurnost ljudi u opasnosti,
osoblja službe traganja i spašavanja i svih drugih osoba koje učestvuju
u operaciji traganja i spašavanja;

- kojim se zadanim okolnostima i raspoloživim sredstvima ostvaruje najveća
uspješnost traganja i spašavanja:

- sukladno uputama sadržanim u Službenom priručniku službe traganja
i spašavanja: odgovorne osobe dužne su odstupiti od uputa sadržanih u Službenom
priručniku službe traganja i spašavanja ako postoji razumna vjerojatnost
da će se takvim postupanjem postići veća uspješnost traganja i spašavanja
na moru.

8.3 Ako tijekom traganja i spašavanja istovremeno prijeti opasnost za
sigurnost ljudi ili njihovog zdravlja i opasnost od onečišćenja, nadležne
osobe dužne su prvenstveno uložiti napore na spašavanju ljudi, nastojeći
pritom umanjiti štetne posljedice takvog postupanja na morski okoliš.

8.4 Nacionalna središnjica za usklađivanje traganja i spašavanja na
moru i pod-središnjice traganja i spašavanja na moru dužne su u operacije
traganja i spašavanja bez odlaganja uključiti sva raspoloživa sredstva
i osoblje ako se takvim postupanjem povećava vjerojatnost preživljavanja
ljudi na moru.

8.5 Nacionalna središnjica za usklađivanje traganja i spašavanja odnosno
nadležna pod-središnjica dužna je, u slučaju uključivanja u operacije traganja
i spašavanja osoba koje nisu djelatnici ministarstva, uzeti u obzir stručnost
i osposobljenost osoba koje uključuje te opremljenost jedinica na kojima
mogu sudjelovati. Nacionalna središnjica za usklađivanje traganja i spašavanja
odnosno nadležna pod-središnjica ne smije odobriti sudjelovanje takvih
osoba ako ono može dovesti u opasnost zdravlje ili život tih osoba, spašenih
ljudi ili drugih osoba.

8.6 Operacija traganja i spašavanja prekinut će se nakon što se utvrdi
da ne postoji razumna nada da su ljudi u opasnosti živi.

8.7 Tijekom operacije traganja i spašavanja te nakon njihovog okončavanja,
osim u slučaju nezgoda s katastrofalnim ishodom ili koje mogu imati katastrofalni
ishod, Nacionalna središnjica za usklađivanje traganja i spašavanja ili
pod-središnjica traganja i spašavanja na moru koja je po nalogu nacionalne
središnjice provodila usklađivanje dužna je na prikladan način te uz suglasnost
drugih nadležnih ministarstava ili državnih službi koje su na bilo koji
način sudjelovale izvijestiti sredstva javnog priopćavanja o poduzetim
radnjama i njihovim učincima.

8.8 Nacionalna središnjica za usklađivanje traganja i spašavanja dužna
je nakon svake nezgode u kojoj je bilo ozlijeđenih ili poginulih osoba
odnosno većih materijalnih šteta sačiniti raščlambu i u roku od 30 dana
dostaviti je stožeru službe traganja i spašavanja. Ova raščlamba mora sadržavati
najmanje:

- vrijeme, mjesto i opis nezgode,

- posljedice,

- prosudbu uzroka nezgode i uzročno-posljedičnog slijeda događaja,

- prijedlog mjera radi unapređenja rada službe u cilju umanjivanja posljedica
nezgode odnosno sprečavanja njezinog opetovanog događanja.

9. SUSTAV VEZA

9.1 Tijekom traganja i spašavanja koristi se:

- sustav javnih komunikacija i

- sustav pomorskih komunikacija.

9.2 Sustav javnih komunikacija koristi se za ostvarivanje komunikacijskih
veza između:

- stožera službe, nacionalne središnjice za usklađivanje traganja i
nadležnih pod-središnjica,

- nacionalne središnjice odnosno spasilačke pod-središnjice i službenih
predstavnika drugih ministarstava i drugih državnih službi,

- nacionalne središnjice odnosno spasilačke pod-središnjice i drugih
osoba koje na bilo koji način surađuju sa službom traganja i spašavanja.

9.3 U okviru javnih komunikacija u pravilu se koriste pisane poruke
(telefax). U slučaju dostave poruka usmenim putem (telefonom), takve se
poruke u pravilu potvrđuju pisanim putem.

9.4 Sustav pomorskih komunikacija koristi se za ostvarivanje komunikacijskih
veza između:

- nacionalne središnjice za usklađivanje traganja odnosno nadležne pod-središnjice
i spasilačkih jedinica,

- pojedinih spasilačkih jedinica.

9.5 Sustav pomorskih komunikacija koristi se:

- korištenjem vlastitih komunikacijskih sredstava ili

- korištenjem usluga obalnih radio postaja.

9.6 U slučaju potrebe korištenja usluga obalnih radio postaja, izbor
najprikladnije radio postaje obavlja dežurni djelatnik službe traganja
i spašavanja nadležan za usklađivanje odnosnog traganja i spašavanja.

9.7 U slučaju kada se koriste usluge obalnih radio postaja i djelatnici
službe traganja i spašavanja i djelatnici obalnih radio postaja dužni su
strogo se pridržavati odredbi Radio pravilnika Međunarodne telekomunikacijske
udruge (ITU).

9.8 U slučaju korištenja usluga obalnih radio postaja međusobna komunikacijska
veza između radio postaja i nacionalne središnjice za usklađivanje traganja
i spašavanja odnosno nadležne spasilačke pod-središnjice ostvaruje se u
pravilu korištenjem javnih komunikacija.

9.9 Sustav pomorskih komunikacija može se koristiti za ostvarivanje
komunikacijskih veza između nacionalne središnjice, spasilačkih pod-središnjica
i drugih osoba samo iznimno, kada takav način komunikacija bitno pridonosi
djelotvornosti i uspješnosti traganja i spašavanja odnosno umanjuje opasnost
po živote osoba u nevolji odnosno ljudi koji provode traganje i spašavanje.

10. NAOBRAZBA I UVJEŽBAVANJE

10.1 Svi djelatnici ministarstva koji po prirodi svog posla sudjeluju
u operacijama traganja i spašavanja dužni su steći potrebnu stručnu naobrazbu.

10.2 Najmanje jedanput godišnje Nacionalna središnjica traganja i spašavanja
dužna je u suradnji s pojedinim pod-središnjicama provesti vježbu provjere
spremnosti, uspostavljanja veza i provjeru usklađenosti djelovanja s drugim
pridruženim službama glede traganja i spašavanja.

10.3 U vježbama provjere spremnosti moraju sudjelovati, koliko je to
prikladno, i osoblje i sredstva drugih ministarstava i državnih službi
odnosno osobe koje su u službu traganja i spašavanja uključene ugovornim
odnosom s nadležnim ministarstvom.

PRILOG 1.

**Ustroj službe traganja i spašavanja na moru
Republike Hrvatske**

![](dodaci/1998/2025-01.gif)

PRILOG 2.

**Ustroj nacionalne središnjice za usklađivanje
traganja i spašavanja na moru**

![](dodaci/1998/2025-02.gif)

PRILOG 3.

**Ustroj službe traganja i spašavanja na moru
Republike Hrvatske**

![](dodaci/1998/2025-03.gif)

11. FINANCIRANJE

11.1 Financijska sredstva kojima se osigurava provedba nacionalnog plana
traganja i spašavanja osiguravaju se u proračunu Republike Hrvatske.

11.2 Financijska sredstva za redovito djelovanje službe traganja i spašavanja
planira ministarstvo nadležno za pomorstvo.

11.3 Financijska sredstva utrošena od strane drugih ministarstava i
državnih službi koje sudjeluju u operacijama traganja i spašavanja planiraju
se od strane nadležnih ministarstava.

11.4 Financijska sredstva koja su potrebna za uspostavljanje i održavanje
ugovornog odnosa sa privatnim vlasnicima ili udruženjima građana planira
ministarstvo nadležno za pomorstvo.

12. PRIJELAZNE I ZAVRŠNE ODREDBE

12.1 Prilozi 1., 2. i 3. tiskani su uz ovaj Plan i čine njegov sastavni
dio.

12.2 Dijelovi Plana koji se ne objavljuju, službeni zemljovid razgraničenja
sa susjednim državama, izvornik zemljovida razgraničenja pod-područja nadležnosti
i izvornik Službenog priručnika službe traganja i spašavanja čuvaju se
u Nacionalnoj središnjici za usklađivanje traganja i spašavanja.

12.3 Ovaj Plan objavit će se u "Narodnim novinama".

Klasa: 342-27/98-01/01
Urbroj: 5030116-98-1
Zagreb, 18. prosinca 1998.

Predsjednik
**mr. Zlatko Mateša,** v. r.

Ostalo, NN 164/1998-2025